FI Euroopan unionin virallinen lehti C 209/41

Kanne 14.5.2010 — Prezes Urzędu Komunikacji Elektronicznej v. komissio

(Asia T-226/10)

()

2010/C 209/64

Oikeudenkäyntikieli: puola

Asianosaiset

Kantaja: Prezes Urzędu Komunikacji Elektronicznej (Varsova, Puola) (edustajat: oikeudelliset neuvonantajat H. Gruszecka ja D. Pawłowska)

Vastaaja: Euroopan komissio

Vaatimukset

— Euroopan komission 3.3.2010 asiassa PL/2009/1019 tekemä päätös, joka koskee IP-liikenteen kansallisia tukkumyyntimarkkinoita (IP-liikenne), sekä asiassa PL/2009/1020 tehty päätös, joka koskee IP-liikenteen kansallisia tukkumyyntimarkkinoita (peering IP) Telekomunikacja Polska S.A:n verkon kanssa, on kumottava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja vaatii kumoamaan komissio 3.3.2010 tekemän päätöksen K(2010) 1234, joka tehtiin Euroopan parlamentin ja neuvoston direktiivin 2002/21/EY (1) 7 artiklan 4 kohdan nojalla (puitedirektiivi) ja jossa komissio vaati UKE:n (viranomainen, jonka toimivaltaan sähköiset viestintäpalvelut kuuluvat) presidenttiä peruuttamaan hankkeet, jotka koskivat IP-liikenteen kansallisia tukkumyyntimarkkinoita (IP-liikenne) ja IP-liikenteen kansallisia tukkumyyntimarkkinoita (peering IP) Telekomunikacja Polska S.A:n verkon kanssa ja jotka ilmoitettiin komissiolle 27.11.2009 ja rekisteröitiin numeroilla PL/2009/1019 ja PL/2009/1020.

Kantaja esittää kanteensa tueksi kolme perustetta.

Ensimmäisessä perusteessaan kantaja väittää, että riidanalaisen päätöksen tehdessään komissio on rikkonut olennaisia menettelymääräyksiä, kuten hyvän hallintotavan periaatetta, tehokkaan yhteistyön periaatetta ja puitedirektiivin 7 artiklassa säädettyä neuvottelumekanismia, siitä syystä, että tämän päätöksen määräykset on perustettu kantajan ilmoittamismenettelyssä toimittamien hankkeiden toimenpiteiden virheelliseen käännökseen, joten komissio on näin tehnyt virheellisiä päätelmiä tosiseikoista, jotka muodostavat ilmoitettujen toimenpiteiden puitteet. Lisäksi kantaja moittii komissiota siitä, että se on rikkonut olennaisia menettelymääräyksiä, koska se ei ole riittävästi perustellut riidanalaista päätöstä. Se väittää, ettei komissio ole millään tavoin yksityiskohtaisesti ja puolueettomasti tarkastellut niitä syitä, joiden vuoksi se vaati ilmoitettujen toimenpiteiden peruuttamista.

Toiseksi kantaja moittii komissiota siitä, että se on tehnyt ilmeisen arviointivirheen, kun se on katsonut, että IP-peering- ja IP-liikenne-palvelut korvasivat toinen toisensa. Kantaja katsoo, että IP-peering- ja IP-liikenne-palvelut eivät korvaa toinen toistaan, sillä ne eroavat toisistaan televiestintäyritysten vaihtaman IP-liikenteen volyymin kohteena olevan alan, palvelujen suorittamisesta maksettavien palkkioiden laskentatavan, palvelun tarjoajan (FSI) määrittelemisen ja palvelujen laadun osalta.

Kolmanneksi kantaja moittii komissiota siitä, että se on rikkonut myös EUT 4 artiklan 3 kohtaa ja SEUT 102 artiklaa yhdessä puitedirektiivin 7 artiklan 4 kohdan, 8 artiklan 2 kohdan b ja c alakohdan, 14 artiklan 2 kohdan, 15 artiklan 3 kohdan ja 16 artiklan 4 kohdan kanssa katsoessaan, että IP-liikenteen kansalliset tukkumyyntimarkkinat (IP-liikenne ja peering IP) eivät muodosta kaksia erillisiä markkinoita, ettei niitä tarvitse säännellä ex ante ja ettei Telekomunikacja Polska S.A:lla ole merkittävää valtaa näillä kaksilla markkinoilla. Kantaja katsoo, että se oli suosituksessa (2) ja ohjeissa (3) olevien vaatimusten mukaisesti tarkastellut markkinoita ex ante sääntelyn perusteltavuuden valossa ja että se oli kiistattomasti tarkistanut noiden kolmen edellytyksen soveltamisen. Tässä tarkastuksessa oli täysin vahvistettu, että peering IP- ja IP-liikennemarkkinoita on säänneltävä ex ante, sillä niille on ominaista merkittävien ja pysyvien esteiden olemassaolo, että niiden rakenne ei suosi niiden kehittymistä todellisen kilpailutilanteen suuntaan kyseisen ajanjakson aikana ja että kilpailuoikeus ei sellaisenaan riitä korjaamaan markkinoiden kyseisiä puutteita.

(1) Sähköisten viestintäverkkojen ja -palvelujen yhteisestä sääntelyjärjestelmästä (puitedirektiivi) 7.3.2002 annettu Euroopan parlamentin ja neuvoston direktiivi 2002/21/EY (EYVL L 108, s. 3).

(2) Komission suositus, annettu 17 päivänä joulukuuta 2007, sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (tiedoksiannettu numerolla K(2007) 5406), EUVL L 344, s.65.

(3) Komission ohjeet markkina-analyysiä ja huomattavan markkinavoiman arvioimista varten sähköisen viestinnän verkkoja ja palveluja koskevassa yhteisön sääntelyjärjestelmässä (EYVL 2002, C 165, s. 6).